
Δευτέρα, 13 Ιουλίου 2026
ΔΕΛΤΙΟ ΤΥΠΟΥ

Θάνατος γυναίκας στη Χαλκιδική - Προσάραξη Ι/Φ σκάφους στη Μύρινα και σύλληψη του αλλοδαπού κυβερνήτη του – Μηχανική βλάβη Θ/Γ σκάφους στη Σκόπελο – Παροχή συνδρομής σε χειριστή ιστιοσανίδας στην Τήνο – Τραυματισμός επιβάτιδας Ε/Γ-Ο/Γ πλοίου στη Πάτρα - Σύλληψη αλλοδαπού στην Πάτρα


Τις μεσημβρινές ώρες σήμερα, ενημερώθηκε η Λιμενική Αρχή των Νέων Μουδανιών ότι 66χρονη αλλοδαπή (υπήκοος Σερβίας), ανασύρθηκε χωρίς τις αισθήσεις της από την παραλία Γερακίνης δήμου Πολυγύρου Χαλκιδικής. Η 66χρονη διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χαλκιδικής, όπου διαπιστώθηκε ο θάνατός της. Από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Θεσσαλονίκης.

*****

Τις πρωινές ώρες σήμερα, ενημερώθηκε η Λιμενική Αρχή της Μύρινας για περιστατικό προσάραξης ιστιοφόρου (Ι/Φ) σκάφους σημαίας Πολωνίας, με έναν 63χρονο αλλοδαπό (υπήκοο ΗΠΑ) επιβαίνοντα, στη θαλάσσια περιοχή πλησίον του αλιευτικού καταφυγίου Πλάκας. Στο σημείο έσπευσαν ένα Ναυαγοσωστικό σκάφος Λ.Σ.-ΕΛ.ΑΚΤ. (Ν/Γ), τρία Α/Κ σκάφη, σε ένα εκ των οποίων επέβαινε στέλεχος Λ.Σ.-ΕΛ.ΑΚΤ., ιδιώτης δύτης καθώς και δύο Περιπολικά οχήματα Λ.Σ.-ΕΛ.ΑΚΤ. από ξηράς. Μετά τον έλεγχο των υφάλων από τον ιδιώτη δύτη, το Ι/Φ αποκολλήθηκε με την συνδρομή των Α/Κ σκαφών και μεταφέρθηκε στο αλιευτικό καταφύγιο Πλάκας, όπου προσέδεσε με ασφάλεια. Από το Λιμεναρχείο Μύρινας που διενεργεί την προανάκριση, συνελήφθη ο 63χρονος αλλοδαπός για παράβαση του άρθρου 278 του Π.Κ. (Πρόκληση ναυαγίου από αμέλεια), ενώ απαγορεύτηκε ο απόπλους του Ι/Φ μέχρι την προσκόμιση βεβαιωτικού αξιοπλοΐας. Από το συμβάν δεν παρατηρήθηκε θαλάσσια ρύπανση.

*****

Τις πρωινές ώρες σήμερα, ενημερώθηκαν οι Λιμενικές Αρχές της Σκιάθου και της Σκοπέλου για ακυβερνησία, λόγω μηχανικής βλάβης, θαλαμηγού (Θ/Γ) σκάφους σημαίας Σερβίας, στη θαλάσσια περιοχή 0,7 ν.μ. βόρεια της Σκοπέλου. Στο σημείο έσπευσαν δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), καθώς και τρία ιδιωτικά σκάφη προς παροχή συνδρομής. Οι δύο αλλοδαποί (υπήκοοι Σερβίας) επιβαίνοντες του Θ/Γ, μεταφέρθηκαν με το ταχύπλοο (Τ/Χ) «ΣΤΑΒΕΝΤΟ» Τ.Σ. 158 Α’ και συνοδεία ΠΛΣ στο λιμάνι Λουτρακίου Γλώσσας Σκοπέλου, καλά στην υγεία τους. Από το συμβάν δεν παρατηρήθηκε θαλάσσια ρύπανση, ενώ το Θ/Γ πρόκειται να ανελκυθεί στη στεριά με μέριμνα του ιδιοκτήτη. 

*****

	Τις μεσημβρινές ώρες σήμερα, ενημερώθηκε η Λιμενική Αρχή της Τήνου ότι χειριστής ιστιοσανίδας (windsurf) βρισκόταν σε δυσχερή θέση, στη θαλάσσια περιοχή του Αγίου Φωκά. Στο σημείο έσπευσαν Περιπολικό όχημα Λ.Σ.-ΕΛ.ΑΚΤ., καθώς και ναυαγοσωστικό σκάφος της εν λόγω λουτρικής εγκατάστασης, το οποίο περισυνέλεξε τον χειριστή και τον μετέφερε με ασφάλεια στη στεριά. Ο 74χρονος ημεδαπός, δήλωσε καλά στην υγεία του και ότι δεν επιθυμούσε την μεταφορά του σε Κέντρο Υγείας. 

*****

	Τις πρωινές ώρες σήμερα, ενημερώθηκε το Β΄ Λιμενικό Τμήμα Πάτρας για τραυματισμό 77χρονης αλλοδαπής (υπήκοος Ιταλίας) επιβάτιδας επιβατηγού-οχηματαγωγού (Ε/Γ-Ο/Γ) πλοίου, κατά τον κατάπλου του στο λιμάνι της Πάτρας. Συγκεκριμένα, η 77χρονη έπεσε κατά την μετάβασή της σε όχημα εντός του γκαράζ, με αποτέλεσμα τον τραυματισμό της στο πρόσωπο και το χέρι. Στη συνέχεια, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Πατρών «Ο Άγιος Ανδρέας», για παροχή ιατρικής περίθαλψης, από όπου και εξήλθε.

*****

Τις μεσημβρινές ώρες χθες, στελέχη του Γραφείου Ασφάλειας της Λιμενικής Αρχής της Πάτρας προέβησαν στη σύλληψη 24χρονου αλλοδαπού (υπήκοος Σουδάν), για παράβαση του άρθρου 24 παρ.6 του Ν. 5038/2023 «Παράνομη κατοχή ταξιδιωτικού εγγράφου άλλου προσώπου» και του άρθρου 83 παρ. 1 του Ν. 3386/05 «Παράνομη είσοδος, έξοδος και παραμονή στη χώρα». Ειδικότερα, σε έλεγχο που διενεργήθηκε στον νότιο λιμένα Πατρών κατά την διαδικασία φόρτωσης επιβατηγού-οχηματαγωγού (Ε/Γ-Ο/Γ) πλοίου με προορισμό το εξωτερικό, ο 24χρονος κατείχε και επέδειξε ταξιδιωτικά έγγραφά τα οποία ανήκαν σε έτερο πρόσωπο, με σκοπό να εξέλθει παράνομα από τη χώρα. Επιπρόσθετα, κατά τον έλεγχο στη βάση εφαρμογής SCHENGEN εμφανίστηκε το μέτρο «Απόφαση επιστροφής για υπήκοο τρίτης χώρας». Από το Κεντρικό Λιμεναρχείο Πάτρας που διενεργεί την προανάκριση, κατασχέθηκαν τα ανωτέρω έγγραφα.

